Seksklag: Fransman moet verduidelikMarius Fransman Die ANC vergader Dinsdag oor die klag van seksuele teistering wat teen die party se Wes-Kaapse leier, Marius Fransman, aanhangig gemaak is. Die klag teen Fransman is deur sy 20-jarige assistent ingedien wat saam met hom na die ANC se 104de verjaarsdagviering in Rustenburg in Noordwes gereis het. Sy het die klag by die Rustenburg-polisiestasie aanhangig gemaak nadat Fransman na bewering onwelvoeglik aan haar gevat het. Fransman het Vrydag nadat die klag aan die lig gekom het, gesê hy is nie verbaas oor dié soort aanvalle op sy integriteit nie aangesien hy ŉ gesiene politikus is. “Tog is dit laag van mense om tot sulke uiterstes oor te gaan,” het hy gesê. Volgens Fransman sal hy enigiets doen om sy naam in ere te herstel. “Ek wil hê die polisie moet geen steen onaangeroer laat om agter die kap van die byl te kom wat die aantygings betref nie.” Fransman sal Dinsdag se vergadering bywoon om sy weergawe van die gebeure aan die partystruktuur te stel.